פורים הוא חג צבעוני ושמח. החל משלל התחפושות וכלה במשלוחי המנות הססגוניים. בשונה מהצבעוניות החיובית שאופפת את הרחובות, הצבעוניות במזון יכולה להיות מאוד שלילית. צבעי מאכל הם צבעים המוספים למיני מזונות או משקאות שצבעם הטבעי אינו אטרקטיבי וזאת על מנת לשפר את המראה החיצוני שלהם ובכך למעשה למשוך את הצרכנים לצרוך מהם כמויות גדולות יותר.
הם מצויים במגוון ממתקים, אך לא רק! למרבה הצער, ילדים הם הקהל העיקרי שנחשף למזון שעשיר בצעי מאכל, ודווקא הם, רגישים פי 50 מהמבוגרים להשפעות השליליות של צבעי המאכל.
קיימים שני סוגים של צבעי מאכל – טבעיים ומלאכותיים. לגבי הצבעים המלאכותיים, משרד הבריאות מגביל את השימוש בצבעים אלו ומחייב את היצרנים לפרט ברשימת הרכיבים את נוכחותם, אך הוא אינו אוסר על מכירתם. צבעים אלה בחלקם חשודים כמעוררי אלרגיות וחלקם חשודים כמסרטנים. אחת הקבוצות של צבעים אלו קרויה צבעי זפת הפחם. צבעים אלה עשויים מנפט ואחד המרכיבים בצבעים אלה הוא בנזן אשר הוגדר על ידי משרד הבריאות כמסרטן ודאי בבני אדם. צבעים אלה מעניקים למזון את הגוונים הצהובים, כתומים, אדומים וגם הכהים יותר כמו שחור, סגול, כחול וכדומה. קבוצה נוספת קרויה צבעי אזו (DYE AZO) ובה נכללים כמחצית מצבעי המאכל המלאכותיים. חומרים אלה מכילים חנקן וחומצות חנקתיות. מספר מחקרים מצאו קשר בין הפרעות התנהגותיות והיפראקטיביות אצל ילדים לבין צבעי מאכל אלה.
אחד הפתרונות העיקריים לבעיה זו הוא שימוש בצבעי מאכל טבעיים שאינם מזיקים ואף מעבר לכך חלקם מהווים חומרים שמועילים לתפקוד הגוף. צבעים אלו מופקים ממזון, מתבלינים, מאצות, מבעלי חיים או ממינרלים וויטמינים. דוגמאות למאכלים אשר מפיקים מהם צבעי מאכל טבעיים: סלק, פפריקה, כורכום, קרמל ועוד. חרף האפשרות לשלב במזון צבעי מאכל טבעיים, ממשיכה תעשיית המזון לעשות שימוש רב בצבעים המלאכותיים, בשל מחירם הנמוך יחסית ועמידותם הרבה יותר ולמרות הנזק האפשרי הקיים בצריכתם. למרות מקורם הטבעי, חשוב לדעת כי גם צבעי מאכל טבעיים מסוימים כדוגמת E120 המופק מסוג של חרק עלול לעורר תגובה אלרגית קשה.
E102 - טרטרזין. צבע צהוב, שעלול לגרום להיפראקטיביות והפרעות קשב וריכוז אצל ילדים, אלרגיות, אסתמה, אורטיקריה (סרפדת), גירודים, ראייה מטושטשת, מיגרנה וכאבי ראש, פגיעה בכרומוזומים, בבלוטות הלימפה ובבלוטת התריס ועידוד גידולים סרטניים שונים. מוסף בדרך כלל למאפים, מרקים, אטריות, ממתקים ומשקאות קלים.
E110 – סנסט ילו. צבע צהוב-כתום, שעלול לגרום להיפראקטיביות ובעיות קשב, גידולים בכליות וגידולים סרטניים נוספים, פגיעה בכרומוזומים וגרימת מוטציות גנטיות, החמרה של תופעות אלרגיות כמו אורטיקריה, אף סתום, נזלת, כאבי בטן, הפרעות עיכול, הקאות, פריחות עור ועוד. מוסף במיני מאפה, דגני בוקר, משקאות קלים וריבות.
E122 – אזורובין. צבע אדום, חשוד כגורם לסרטן, דלקות עור, אלרגיות והיפראקטיביות. מסוכן במיוחד לרגישים לאספירין או לסובלים מבעיות בדרכי הנשימה ומאסתמה. מסוכן לילדים. ניתן למצוא אותו בממתקים, כמו מרשמלו.
E124 – פונסו. צבע אדום, חשוד כגורם לסרטן, לחץ בחזה, בעיות נשימה ואסתמה, הלם אלרגי. עלול לגרום להיפראקטיביות ולאלרגיות כשהוא מעורב עם צבעים צהובים-כתומים. נמצא באבקות מרק, שימורי פירות וג'לי, נקניקים, מרקים, רטבים, לפתנים וריבות.
E127 – אריטרוצין. צבע אדום, שעלול לגרום לעלייה של חלבון שקושר יוד, פעילות יתר וגידולים בבלוטת התריס, פגיעה בכרומוזומים ובכלי הדם, היפראקטיביות והפרעות קשב אצל ילדים ורגישות לאור.
E129 – אלוורה. צבע אדום, שעלול לעורר אלרגיות, גידולים ולימפומות. אסור לשימוש לסובלים מרגישות בדרכי הנשימה או מאסתמה או למי שרגישים לאספירין. מצוי בדובדבנים מסוכרים, עוגות ובשר מעובד.
E132 – אינדיגו קרמין. צבע כחול, שעלול לעורר אלרגיות ולגרום לבחילות, עלייה בלחץ דם, פריחה על העור, גירודים, בעיות בדרכי הנשימה וגידולים במוח. כשהוא מעורב עם צבעים אחרים הוא עלול להחמיר בעיות נשימה ולגרום לאסתמה. אצל ילדים עלול להחמיר בעיות היפראקטיביות והפרעות קשב וריכוז. מצוי בממתקים, ארטיקים, גלידות ודגני בוקר.
E133 – כחול מס' 1. צבע כחול, שמשתמשים בו לעיתים קרובות בשילוב עם טרטזין כדי לקבל צבע ירוק. עלול לעורר אלרגיות, היפראקטיביות ובעיות קשב. חשוד כגורם לגידולי מוח. מצוי בממתקים, משקאות קלים, ג'לי, גלידות ושלגונים.
על מנת להימנע מצבעי מאכל מלאכותיים בדקו את המוצרים לפני שאתם רוכשים אותם. קראו בקצרה את רשימת הרכיבים והימנעו מקניית מוצרים עליהם מפורטים אחד מהצבעים הנ"ל. חשוב לזכור כי גם במאכלים כמו ממתקי גומי הנמכרים ללא אריזות, במשקל, בדרך כלל, ישנם צבעים מזיקים. מומלץ להימנע מאכילת ממתקים אלו עד כמה שניתן ולהעביר גם לילדים את המסר שמזון צבעוני עלול להיות מזיק ולכן אוכלים אותו בהגבלה. העדיפו מזונות או משקאות בעלי צבע טבעי או ללא צבע בכלל והכינו צבעי מאכל טבעיים כמו לדוגמה מחית תות על מנת לקבל צבע ורוד, מיצוי של סלק לקבלת צבע אדום וכדומה.